Ez a viszkozitás változásának mértékét jelenti két hőmérséklet között. Minél kisebb a VI (viszkozitási index), annál jobban esik a viszkozitás értéke az olaj felmelegedésével. Minél nagyobb a viszkozitási index, annál kevésbé csökken a viszkozitás az olaj felmelegedésével. Általánosságban annál jobb, minél kevésbé változik a viszkozitásérték egy adott hőmérséklet-tartományban. A VI skála 0-tól 100-ig terjed, ahol a 0 érték a legrosszabb, a 100 a legjobb. Az újabb termékek már jobbak, mint a skála bevezetésének idején, így néhány új terméknél ez az érték már akár 400 is lehet. Az olaj felmelegedésével egyre romlik a hatékony kenési képessége. A kenési képesség romlásával növekszik a súrlódás és a hőmérséklet, ami mechanikai meghibásodásokhoz vezethet. Ezért minél nagyobb tartományban fenn tudja tartani egy olaj az optimális viszkozitását, annál hatékonyabban keni a motort és véd a károsodásokkal szemben. Ily módon a viszkozitási index egy hasznos mérőszám lehet az olaj átfogó minőségének megítélésében, és rendkívül fontos információ a nagy igénybevételű és széles hőmérséklet-tartományú alkalmazásokra történő olajválasztásnál.